Kind verdrink glo by oord in HartiesDie nooddiens, Hartbeespoort Emergency Medical Service (HEMS), was ook op die toneel. (Foto: Verskaf) ŉ Jong kind is Vrydagoggend dood nadat sy Donderdag in die swembad van ŉ oord in Hartbeespoort, Noordwes, verdrink het. Volgens inligting wat deur ŉ vertroulike bron en die HEMS-nooddienste aan Maroela Media verskaf is, is die kind glo met ŉ noodhelikopter na ŉ hospitaal vir behandeling gevlieg. Sy is egter Vrydagoggend oorlede. Dit is nie duidelik na watter hospitaal sy geneem is nie. Die kind, vermoedelik tussen nege en 10 jaar oud, is glo deur ŉ seun uit die swembad naby die restaurantgebied by die oord gehaal. Die name van die oorledene en die seun wat haar gehelp het, is nie bekend nie. Volgens die bron was daar “redelik baie mense” ten tyde van die voorval by die oord. Die nooddiens, Hartbeespoort Emergency Medical Service (HEMS), het Vrydag bevestig dat hulle van die voorval kennis dra, asook dat hulle om 15:54 na die toneel ontbied is. Volgens HEMS het beamptes noodbehandeling op die meisie toegepas, ŉ polsslag gevind en haar gestabiliseer waarna sy na ŉ hospitaal vir verdere behandeling gevlieg is. Geen verdere inligting is in dié stadium beskikbaar nie. Maroela Media het ŉ navraag aan die polisie gerig en wag tans op terugvoer. Die oord het nog nie op navrae gereageer nie.